Published on március 19, 2020 március 24, 2020 szerző: eloszekelyfold
Román neve Săcădate, erdélyi szász nyelven Seck, egy szórványmagyarság által lakott kis falu Romániában, Szeben megyében. A Nagyszeben vonzáskörzetében található, egykor döntően szász többségű települések közé ékelődött Oltszakadát magyarok által alapított falu, ahol kicsiny magyar közösség él együtt évszázadok óta a többségbe került román társadalommal.
Utcakép – Fotó: Vámszer Géza (1937) – a Kriza János Néprajzi Társaság gyűjteményéből (KJNT)
A falu központjában állnak a magyarok lakta házak és a 13. század elején épült templom. Utóbbi eredetileg háromhajós bazilika volt, ám oldalhajóit lebontották. Főhajójához nyugat felől zömök, erős torony csatlakozik. Főszentélye patkó alaprajzú apszisból és szentélynégyzetből áll. Értékét leginkább oszlopbélletes nyugati kapuzata jelzi, amely több környékbeli szász templom kapuzatával szoros rokonságot mutat. Az épületet több pusztulás érte, a 18. század derekán jelentős felújításon ment át. Ekkor újjáépültek boltozatai, s új tetőzetet, valamint értékes berendezést kapott.
Az evangelikus templom – Foto: Tetcu Mircea Rares
A templom a gyülekezet erőfeszítései ellenére is avult műszaki állapotban van, átfogó helyreállítási és restaurálási munkákat igényel. 2015-ben a tetőzet helyreállítása készült el, 2016-ban vízelvezetési, feltárási munkákat végeztek, majd, mihelyt elkészülnek a további helyreállítási tervek, újabb fázisok kerülhetnek sorra.
1850-ben 185, 1920-ban 196, 1977-ben pedig 173 fős volt a közösség, amelyre nem jellemzőek a vegyes házasságok. Az 582 lakosból ma 125 vallja magyarnak magát.
Vámszer Géza felvételei (1937, KJNT)
Pozitív fejlemény, hogy Oltszakadáton, mint Erdély egyik legtávolabb eső magyar nyelvszigetén pozitív a népszaporulat, ami lehetővé tehetné akár az óvodaindítást, amely a Romániai Evangélikus Lutheránus Egyház szervezésében, magyar állami támogatással akár meg is valósulhat.
Címképen: az evangélikus templom – Foto: Tetcu Mircea Rares
Charta XXI./ Simó Márton, Romerterv.hu, Evangelikus.hu, Hazajaroegylet.hu, Wikipédia
Előző ALATTOMOSAN LOPAKODÓ
Következő ELMARAD A FALUFÓRUM ABÁSFALVÁN